অনন্ত ভালবাসা
অনন্ত ভালবাসা হচ্ছে ১৯৯৯ সালে মুক্তিপ্রাপ্ত একটি বাংলাদেশী মারপিট-প্রণয়ধর্মী চলচ্চিত্র। চলচ্চিত্রটি পরিচালনা করেছেন সোহানুর রহমান সোহান এবং এস পি প্রডাকশনের ব্যানারে প্রযোজনা করেছেন কুদ্দুসুর রহমান। ছবিটির কাহিনী চিত্রনাট্য ও সংলাপ লিখেছেন হেনরী আমিন। গল্প তৈরি করেছেন আবু সাঈদ খান। চলচ্চিত্রটিতে মুখ্য ভূমিকায় অভিনয় করেছেন শাকিব খান ও ইরিন জামান, যা তাদের মুক্তিপ্রাপ্ত প্রথম চলচ্চিত্র। এবং আবুল হায়াত, রাজীব, নাসির খান, ডলি জহুর, রিনা খান ও মিশা সওদাগর বিভিন্ন গুরুত্বপূর্ণ ভূমিকায় অভিনয় করেছেন। এটি বাংলাদেশের জনপ্রিয় অভিনেতা শাকিব খান ও ইরিন জামানের অভিষেক চলচ্চিত্র হিসাবে উল্লেখযোগ্য হয়ে আছে। চলচ্চিত্রটিতে অভিনয় সম্পর্কে শাকিব খান বলেন "আমি যখন চলচ্চিত্র ক্যারিয়ার শুরু করি, তখন অপরিপক্ব, তবে দূরদর্শী ছিলাম। কোথায় যাচ্ছি বা কী করব, কিছুই জানতাম না। শুধু এইটুকু জানতাম, আমাকে কঠোর পরিশ্রম করতে হবে। আর কোনো সময় হাল ছেড়ে দেওয়া যাবে না। আজ যখন ফিরে তাকাই, তখন আমি সকল মানুষ এবং অভিজ্ঞতার কাছে কৃতজ্ঞ।" —অনন্ত ভালবাসা সম্পর্কে খান